ออมสินชูเงินฝากเผื่อเรียกพิเศษ10เดือนเสนอดอกเบี้ย Step Up สูงสุด 7.50%
นายชาติชาย พยุหนาวีชัย ผู้อำนวยการธนาคารออมสิน เปิดเผยว่าในวาระสำคัญวันคล้ายวันสถาปนาธนาคารออมสินครบรอบ 102 ปี ในวันที่ 1 เมษยน 2558 ธนาคารฯ จึงนำเสนอผลิตภัณฑ์เงินฝากที่มีผลตอบแทนอย่างน่าสนใจ คือ "เงินฝากเผื่อเรียกพิเศษ 10 เดือน" เปิดรับฝากตั้งแต่บัดนี้เป็นต้นไปจนถึงวันที่ 30 มิถุนายน 2558
7 เม.ย. 2558

นายชาติชาย พยุหนาวีชัย ผู้อำนวยการธนาคารออมสิน เปิดเผยว่าในวาระสำคัญวันคล้ายวันสถาปนาธนาคารออมสินครบรอบ 102 ปี ในวันที่ 1 เมษยน 2558 ธนาคารฯ จึงนำเสนอผลิตภัณฑ์เงินฝากที่มีผลตอบแทนอย่างน่าสนใจ คือ “เงินฝากเผื่อเรียกพิเศษ 10 เดือน” เปิดรับฝากตั้งแต่บัดนี้เป็นต้นไปจนถึงวันที่ 30 มิถุนายน 2558
ทั้งนี้ ธนาคารฯ ได้กำหนดอัตราดอกเบี้ยสำหรับเงินฝากประเภทนี้เป็นแบบ Step Up โดยเดือนที่ 1-3 = 1.25% ต่อปี เดือนที่ 4-6 = 1.50% ต่อปี เดือนที่ 7-9 = 2.00% ต่อปี และเดือนที่ 10 = 7.50% ต่อปี คิดเป็นอัตราดอกเบี้ยเฉลี่ย 2.175% ต่อปี (เทียบเท่าเงินฝากประจำ 2.559% ต่อปี) เปิดรับฝากสำหรับบุคคลธรรมดาอายุตั้งแต่ 7 ปีขึ้นไป และนิติบุคคลทุกประเภท ผู้ฝากบุคคลธรรมดาจะได้รับการยกเว้นภาษี โดยเปิดบัญชีขั้นต่ำ 10,000 บาท ฝากเพิ่มครั้งละไม่ต่ำกว่า 1,000 บาท และฝากได้สูงสุดไม่เกินรายละ 20 ล้านบาท คำนวณดอกเบี้ยเป็นรายวัน ลงรับดอกเบี้ยทุกเดือน ที่สำคัญสำหรับลูกค้าเงินฝากเดิมของธนาคารออมสินที่เงินฝากครบอายุแล้วต้องการฝากต่อไป ธนาคารเปิดรับฝากโดยไม่จำกัดวงเงิน